কেৱল প্ৰধানমন্ত্ৰী মোদীকেই নহয় উত্তৰ প্ৰদেশৰ মুখ্যমন্ত্ৰী যোগী আদিত্যনাথকো 'নাকত ধৰি চাকত ঘূৰাইছে' সংযুক্ত কিষাণ মৰ্চাই।
যোৱা ১৯ নৱেম্বৰত প্ৰধানমন্ত্ৰী নৰেন্দ্ৰ মোদীয়ে তিনি বিতৰ্কিত কৃষি আইন বাতিলৰ সিদ্ধান্ত গ্ৰহণ কৰে।প্ৰধানমন্ত্ৰীৰ এই ঘোষণাৰ পিছতে আন্দোলনৰত কৃষকে আন্দোলন দিল্লী সীমান্ত এৰি ঘৰাঘৰি হ'ব বুলি ধাৰণা কৰা হৈছিল।
কিন্তু এতিয়াও ৰণচালি সামৰা নাই সংযুক্ত কিষাণ মৰ্চাই। সোমবাৰে লক্ষ্মৌত সংযুক্ত কিষাণ মৰ্চাই আয়োজন কৰে বিশাল মহাপঞ্চায়ত।
মহাপঞ্চায়ত কৃষক সংগঠনে স্পষ্টভাৱে জনাইছে যে শস্যৰ ন্যূনতম সমৰ্থন মূল্য গেৰাণ্টি(MSP) আইন প্ৰণয়ন নকৰালৈকে আন্দোলন স্তব্ধ নহয়। কৃষকৰ ওপৰত চৰকাৰে চলোৱা অত্যাচাৰৰ উচিত প্ৰত্যুত্তৰ দিয়া হ'ব বুলিও ঘোষণা কৰিছে।
কৃষক নেতাসকলে ২০২২ৰ পাঁচ ৰাজ্যৰ বিধানসভা নিৰ্বাচনত বিজেপিক পৰাস্ত কৰা হ'ব বুলিও অংগীকাৰৱদ্ধ হৈছে।
ছহিদ কৃষকৰ পৰিয়ালক চৰকাৰে ক্ষতিপূৰণ দাবী কৰাৰ লগতে আন্দোলনকাৰী কৃষকৰ ওপৰত জাপি দিয়া সকলো গোচৰ খাৰিজ কৰিবলৈও দাবী জনাইছে কৃষক নেতাসকলে।
ইফালে মহাপঞ্চায়তত উত্তৰ প্ৰদেশৰ লখিমপুৰৰ ক্ষেৰীত কেন্দ্ৰীয় মন্ত্ৰী পুত্ৰৰ গাড়ীৰে মহতীয়াই হত্যা কৰা ছহীদ কৃষক পৰিয়ালক SKMৰ তৰফৰ পৰা সম্বৰ্ধনাও জনোৱা হয়।
কৃষি আইন বাতিলৰ ঘোষণাৰ পিছতো কৃষক আন্দোলন স্তব্ধ নোহোৱাত উত্তৰ প্ৰদেশৰ মুখ্যমন্ত্ৰী যোগীৰ লগতে প্ৰধানমন্ত্ৰী মোদীও বিব্ৰত হোৱা পৰিলক্ষিত হৈছে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
